જ્યાં સુધી કોઈ વાત અથવા કોઈ અકીદો દિલના ઉંડાણમાં ન ઉતરે તો તેનો ઈચ્છનીય ફાયદો થતો નથી. ઈસ્લામી અકીદાઓ અને એહકામ તથા રાજકીય અને સામાજીક પ્રશ્રો વડે લોકો ત્યારેજ યોગ્ય અને ગાઢ સંબંધ સ્થાપી શકે જ્યારે આ પ્રશ્રો લોકોના દિલોમાં મોહબ્બત અને લાગણી સાથે જગ્યા લ્યે. સમાજ અને અકીદાઓને લગતા પ્રશ્રો વિષે લોકોના દિલોમાં લાગણી,શોખ અને રૂચી પૈદા કરવી જોઈએ. અલબત્ત આ પ્રશ્રોને મોહબ્બત અને લાગણીના રસ્તા કરતા વધારે અક્લની બુનિયાદ ઉપર મજબુત કરવાના મહત્ત્વથી ગફલત ન વર્તવી જોઈએ. ઈસ્લામના પ્રારંભકાળના બનાવો અને ઘટનાઓનું વર્ણન કરવાથી અને એહલેબૈત (અ.મુ.સ.)ની મઝલુમીય્યતનું વર્ણન કરવાથી તેમાં પણ ખાસ કરીને અમીરૂલ મોઅમેનીન અલી ઈબ્ને અબી તાલિબ (અ.સ.) ઉપર ગુજારવામાં આવેલા ઝુલ્મો અને ઈસ્લામ માટે આપ (અ.સ.) એ અંજામ આપેલી ખિદમતો અને તકલીફો તથા આખરી નબી (સ.અ.વ.)ની વફાત પછી આપ (અ.સ.)ને ખિલાફતના હોદ્દાથી તથા દીનની તશ્રીહ કરવાના હક્કથી વંચીત કરી દેવાયા તેનું બયાન અને ઉલ્લેખ કરવાથી હકીકી ઈસ્લામના શિક્ષણ અને અખ્લાકની તરફ લોકોનું માર્ગદર્શન થાય છે અને સામાન્ય મુસલમાનોને પોતાનો દિન અને અકીદો મજબુત કરવાનો મૌકો મળે છે.